b"\n_START_ARTICLE_\nGumiarabikas\n_START_PARAGRAPH_\nGumiarabikas (angl. gum arabic), E414\xc2\xa0\xe2\x80\x93 nat\xc5\xabral\xc5\xabs lipai, gaunami i\xc5\xa1 akacij\xc5\xb3 sak\xc5\xb3. Tai yra nat\xc5\xabralus polisacharidas, i\xc5\xa1skiriamas i\xc5\xa1 tropin\xc4\x97je Afrikoje augan\xc4\x8di\xc5\xb3 akacij\xc5\xb3 r\xc5\xab\xc5\xa1i\xc5\xb3: senegalin\xc4\x97s akacijos (Acacia senegal) ir pla\xc4\x8diosios akacijos (Acacia seyal) sak\xc5\xb3._NEWLINE_\xc5\xa0is maisto priedas naudojamas kaip tir\xc5\xa1tiklis, stabilizatorius ir emulsiklis. Suvartojus per daug gumiarabiko gali pasireik\xc5\xa1ti meteorizmas. Taip pat naudojamas poligrafijoje, da\xc5\xbe\xc5\xb3, klij\xc5\xb3, kosmetikos gamyboje, chemijos pramon\xc4\x97je._NEWLINE_Pagrindiniai gumiarabiko tiek\xc4\x97jai yra Sudanas, Senegalas, Mauritanija, \xc4\x8cadas, kitos Sahelio \xc5\xa1alys. Sakai komerci\xc5\xa1kai renkami nuo laukini\xc5\xb3 med\xc5\xbei\xc5\xb3 Sahelio \xc5\xa1alyse, pradedant Senegalu ir baigiant Somaliu. Anks\xc4\x8diau Arabijoje ir Vakar\xc5\xb3 Azijoje gumiarabiko akacijos buvo auginamos. Dabar renkamas ir naudojamas sald\xc5\xbeiam \xc5\xbeel\xc4\x97 tipo desertui gaminti._NEWLINE_Angli\xc5\xa1kai dar vadinamas acacia gum ('akacij\xc5\xb3 lipai'), chaar gund, char goond, meska._NEWLINE_Gumiarabikas yra sud\xc4\x97tingas glikoprotein\xc5\xb3 ir polisacharid\xc5\xb3 mi\xc5\xa1inys. B\xc5\xabtent gumiarabike buvo atrasti monosacharidai arabinoz\xc4\x97 ir riboz\xc4\x97. Abiej\xc5\xb3 j\xc5\xb3 pavadinimai kil\xc4\x99 i\xc5\xa1 gumiarabiko pavadinimo. \xc5\xbdodis riboz\xc4\x97 gautas kaitaliojant raides \xc5\xbeodyje arabinoz\xc4\x97."